বাংলাদেশে আয়ারল্যান্ডের প্রথম জয়
মার খেতে খেতে দেওয়ালে পিঠ ঠেকে গেলে মানুষ কী করে। পালটা আঘাত করার চেষ্টা। সেই কাজটা আয়ারল্যান্ড নিখুঁতভাবে করল সাদা বলের সিরিজের শেষ ম্যাচে। ট্রফি নেওয়ার সময় সাকিবদের মুখে হাসি ছিল বটে। আড়ালে আক্ষেপও ছিল হয়তো। আয়ারল্যান্ডকে টি ২০ সিরিজে হোয়াইটওয়াশ না করতে পারার আক্ষেপ। চট্টগ্রামে শুক্রবার আইরিশরা ৩৬ বল ও সাত উইকেট হাতে রেখে তৃতীয় ও শেষ টি ২০ জিতে হোয়াইটওয়াশ এড়িয়েছে। স্টার্লিংদের সান্ত্বনার জয় এবং বাংলাদেশের ২-১-এ টি ২০ সিরিজ জয়ে শেষ হলো সাদা বলের গল্প। এই ফরম্যাটে টানা পাঁচ জয়ের পর হারের স্বাদ পেল বাংলাদেশ। এবার ঢাকায় একমাত্র টেস্টে দুদল মুখোমুখি হবে ৪ এপ্রিল।





বাংলাদেশের মাটিতে বাংলাদেশের বিপক্ষে যে কোনো সংস্করণে আয়ারল্যান্ডের প্রথম জয়ের রূপকার অধিনায়ক পল স্টার্লিং। ২০০৯ সালের পর টি ২০তে বাংলাদেশের বিপক্ষে এটি প্রথম জয় আয়ারল্যান্ডের। সিরিজের অন্তিম সময়ে জ্বলে উঠে স্টার্লিং ৪১ বলে ৭৭ রানের ম্যাচজয়ী ইনিংস খেলেন। ম্যাচসেরা খেলোয়াড় খুঁজতে তাই অন্য কাউকে প্রয়োজন হয়নি। ১০টি চার ও চারটি ছয়ে সাজানো স্টার্লিংয়ের ইনিংসেই লেখা হয় আইরিশদের প্রার্থিত জয়। তিন ম্যাচের ওয়ানডে সিরিজ ২-০তে হারার পর টি ২০ সিরিজে হোয়াইটওয়াশ হওয়ার শঙ্কায় ছিল সফরকারীরা। বাংলাদেশের ভঙ্গুর ব্যাটিং তাদের সুযোগ করে দেয় হোয়াইটওয়াশ এড়ানোর।




টস জিতে ব্যাট নিয়ে মাত্র ১২৪ রানে অলআউট হয়ে সাকিবরা ম্যাচ থেকে ছিটকে যান। তা-ও ১০০ পার করে স্বাগতিকরা শামীম হোসেনের প্রথম টি ২০ ফিফটির বদৌলতে। এই ফরম্যাটের ১৫তম ম্যাচে প্রথম ফিফটি পেলেন তিনি। তা না হলে বাংলাদেশের স্কোর হতো আরও রুগ্ণ। সাকিব পরে স্বীকার করেন, ‘আমরা ব্যাটিংটা ভালো করিনি। নিয়মিত উইকেট হারিয়েছি। এরকম হয়। আক্রমণাত্মক মেজাজে খেলা সব সময় কাজে আসে না। তবুও আমরা আগ্রাসী ক্রিকেট খেলা থেকে পিছু হটব না।’
আইরিশদের জয়ের ভিত গড়ে দেন তাদের বোলাররা। মার্ক এডেয়ারের তিন উইকেট তাদের কাজটা তরান্বিত করে। আগেই সিরিজ জয় নিশ্চিত হওয়ায় স্বাগতিকরা এদিন মেহেদী হাসান মিরাজ ও মোস্তাফিজুর রহমানকে বিশ্রাম দেয়। অভিষেক হয় ২০ বছর বয়সি লেগ-স্পিনার রিশাদ হোসেনের। শরীফুল ইসলামকে ফিরিয়ে আনা হয়। তবে বোলিংয়ে নয়, ব্যাটিংই ডুবিয়েছে। অর্ধেক ইনিংস শেষ না হতে ৬১ রানে সাত উইকেট হারায় বাংলাদেশ। একমাত্র ফিফটি শামীম হোসেনের (৪২ বলে ৫১)। পাঁচটি চার ও একটি ছয়। দুই অঙ্কের রান আর মাত্র তিনজনের। রনি তালুকদার (১৪), তাওহিদ হৃদয় (১২) ও নাসুম আহেমদ (১৩)। মার্ক এডেয়ার ২৫ রানে তিন এবং ম্যাথু হামফ্রেস ১০ রানে দুই উইকেট নেন।
আয়ারল্যান্ডের ইনিংসে রস এডেয়ার ও লকান টাকার দ্রুত ফিরে যাওয়ার পর স্টিয়ারিং ধরেন স্টার্লিং। ১৩তম ওভারে তিনি যখন অভিষিক্ত রিশাদের শিকার হন, সফরকারীরা তখন জয় থেকে ১৬ রান দূরে। বাকি কাজটুকু সারেন হ্যারি টেক্টর (১৪*) ও কার্টিস ক্যাম্ফার (১৬*)।
(স্কোর কার্ড খেলার পাতায়)

মার খেতে খেতে দেওয়ালে পিঠ ঠেকে গেলে মানুষ কী করে। পালটা আঘাত করার চেষ্টা। সেই কাজটা আয়ারল্যান্ড নিখুঁতভাবে করল সাদা বলের সিরিজের শেষ ম্যাচে। ট্রফি নেওয়ার সময় সাকিবদের মুখে হাসি ছিল বটে। আড়ালে আক্ষেপও ছিল হয়তো। আয়ারল্যান্ডকে টি ২০ সিরিজে হোয়াইটওয়াশ না করতে পারার আক্ষেপ। চট্টগ্রামে শুক্রবার আইরিশরা ৩৬ বল ও সাত উইকেট হাতে রেখে তৃতীয় ও শেষ টি ২০ জিতে হোয়াইটওয়াশ এড়িয়েছে। স্টার্লিংদের সান্ত্বনার জয় এবং বাংলাদেশের ২-১-এ টি ২০ সিরিজ জয়ে শেষ হলো সাদা বলের গল্প। এই ফরম্যাটে টানা পাঁচ জয়ের পর হারের স্বাদ পেল বাংলাদেশ। এবার ঢাকায় একমাত্র টেস্টে দুদল মুখোমুখি হবে ৪ এপ্রিল।